Klipkouers: Jacques gesels met Leon Els | Maroela Media
Jacques Basson is die aanbieder van Klipkouers. Hy gesels hierdie week met Leon Els oor entrepreneurskap. Foto: Saskia Beresford Fotografie.
Die sake-uitdagings in die buiteland
Leon Els is uitgesproke daaroor dat 'n mens nie moet dink jy gaan na 'n ander land om daar sake te doen en aanneem dit gaan maklik wees nie.
Hy het gedink hulle gaan binne ses maande hul eerste miljoen maak toe hulle Octcet in Houston begin het. "Ons het geglo ons het 'n produk ['n dieselbymiddel] wat almal in die buiteland vinnig sou aanvaar en aankoop," vertel Leon.
"Ons het 'n groot terugslag gehad toe ons met die idee gegaan het dat ons produk 'n wonderlike produk is. Ons het gou agtergekom dit was 'n groot fout."
Voordat hulle enige sake kon begin doen, moes hulle baie geld en tyd bestee om die produk te toets sodat dit aan die VSA se federale regulasies voldoen.
"Doen altyd meer navorsing voor jy 'n onderneming in 'n ander land gaan begin."
Moenie dink die inligting wat jy vinnig vooraf in Suid-Afrika gekry het, is voldoende nie. Doen nog meer navorsing, vertel hy.
Een van Leon se swakhede is dat hy nie altyd genoeg luister nie. "Jy dink altyd jy weet alles en is volleerd."
Leon vertel hy luister nie altyd voor iemand klaar gepraat het nie. "Ek dink altyd ek weet wat hulle gaan sê en vra."
"Ek werk hard daaraan om 'n beter luisteraar te wees sonder om in die vuur te spring en 'n inset te lewer."